Reconeguem-ho (excepte la gent de ciències) a la majoria de mortals, quan us parlen de bacteris inconscientment arrufeu el nas perquè només us venen al cap malalties dolentes. Doncs espero que després de llegir aquest post us els mireu (amb el microscopi) d’una altra manera perquè resulta que aquests organismes unicel·lulars descoberts el segle XVII poden produir un morter de primera qualitat que serveix per restaurar monuments com les termes romanes de Caldes de Malavella o la mateixa catedral de Notre-Dame de París.

Evidentment, jo us parlaré de Caldes, on han importat de París aquesta nova manera d’enfocar la restauració de la pedra que, a part de donar una notorietat mediàtica que materials més habituals no aconsegueixen, dóna una resultat igual de durader que el morter original a reparar.

Anem a pams. No val qualsevol bacteri. Els que s’han fet servir aquí són marins i tenen la particularitat de què, quan es moren, es petrifiquen. Aquí hi ha la mare dels ous.

El que han fet, per tant, és cobrir la superfície a reparar amb aigua plena d’aquests bacteris, els van alimentar durant quatre dies amb un compost en el que hi havia carbonat, calci i proteïnes i quan la població de bacteris va ser la desitjada els van tallar el subministrament d’aliment perquè es morissin.

Quan aquests bacteris van entrar en contacte amb el diòxid de carboni de l’aire es van petrificar i es van convertir en un reforç perfecte pel morter original, format per una barreja de calç, sorra i trossets de terrissa.

És una superfície que s’havia anat deteriorant pel pas dels anys i també perquè, com que està a l’aire lliure, està exposada a les inclemències del temps.

El regidor Sergi Mir diu que és una tècnica pionera a l’estat espanyol però que ja ha estat utilitzada a la catedral de Notre-Dame de París. El tècnic que ha aplicat el tractament tampoc és novell; ja va supervisar el treball de precisió que va permetre la consolidació dels arcs romans que hi ha en aquest jaciment.

La restauració s’ha fet en col·laboració amb el Servei de Monuments de la Diputació de Girona. Les termes romanes de Caldes són un Bé Cultural d’Interès Nacional.